АҞӘА, жәабран 8 – Sputnik. Вашингтон Венесуелатәи акризис маншәаларыла аилгара аҭахым ҳәа иазиԥхьаӡоит Боливариантәи ареспублика ахада Николас Мадуро.
РИА Новости ишаҳәо ала, Мадуро Америка ахада Дональд Трамп ихареиҵоит акризис алҵра амҩақәа ахьаиркуа. Венесуела ахада иажәақәа рыла, иахьатәи амчрақәеи аоппозициеи Венесуела уаҵәтәи аԥеиԥш иазхәыцны еилацәажәароуп. Аиҿцәажәара мап ацәкра иаанаго амчра ахархәароуп.
Уаанӡа Вашингтон ирҳәахьан Мадуро иҿцәажәара аамҭа цеит ҳәа. Убас, Венесуела аганахь ала ЕАШ ахаҭарнак Еллиот Абрамс аԥшьаша, жәабран 7 рзы аҳәамҭа ҟаиҵеит Мадуро илацәажәара аасҭа Хуан Гуаидо дазхаҵазар еиӷьуп ҳәа.
Ажьырныҳәа 21 рзы Венесуела иахьатәи ахада Николас Мадуро иҿагыланы Каракас ақәгыларақәа ирылагеит. Апарламент аспикер Хуан Гуаидо ажьырныҳәа 23 рзы атәыла ахадас ихы рылеиҳәеит.
Иахьатәи аамҭазы Гуаидо истатус адгылара арҭеит: ЕАА, Канада, Аргентина, Бразилиа, Чили, Колумбиа, Коста-Рика, Гватемала, Гондурас, Панама, Парагваи, Перу, Қырҭтәыла. Урыстәыла акәзар Мадуро Венесуела закәаншьаҭала иалху хаданы дрыԥхьаӡоит.